LT Europos Sąjungos oficialusis leidinys C 292/4

Bylą nagrinėjančio pareigūno galutinė ataskaita (1)

COMP/39.452 – Langų ir langų-durų apkaustai

2012/C 292/04

Procedūra vyksta dėl devynių langų ir langų-durų apkaustų gamintojų, kurie 1999–2007 m. laikotarpiu kasmet susitardavo dėl kainų kėlimo Europos ekonominėje erdvėje (EEE), kartelio.

PAGRINDINIAI FAKTAI

Įmonei „Roto Frank AG“ pagal Pranešimą dėl atleidimo nuo baudų pateikus prašymą neskirti baudos, 2007 m. liepos mėn. buvo atlikti patikrinimai, apie kuriuos nebuvo iš anksto pranešta. Vėliau prašymus taikyti Pranešimą dėl atleidimo nuo baudų taip pat pateikė įmonės „Gretsch-Unitas GmbH“ ir „Mayer & Co Beschläge GmbH“. 2007 m. birželio mėn. Komisija įmonę „Roto Frank“ sąlyginai atleido nuo piniginės baudos.

RAŠYTINĖ PROCEDŪRA

Prieštaravimo pareiškimas

Gavusi minėtus prašymus taikyti Pranešimą dėl atleidimo nuo baudų ir tuo pagrindu atlikusi tyrimą, Komisija 2010 m. birželio 16 d. pareiškė prieštaravimą 14 juridinių asmenų, kurie priklausė devynioms įmonių grupėms (2). Šiame pareiškime Komisija priėjo prie preliminarios išvados, kad adresatai 1999–2007 m. laikotarpiu dalyvavo darant vieną tęstinį SESV 101 straipsnio ir EEE susitarimo 53 straipsnio pažeidimą, kasmet susitardami dėl kainų EEE teritorijoje. Komisija informavo ketinanti priimti sprendimą dėl pažeidimo konstatavimo ir skirti pinigines baudas pagal Reglamento (EB) Nr. 1/2003 7 ir 23 straipsnius.

Susipažinimas su dokumentais

Pranešimo apie prieštaravimą adresatams su dokumentais leista susipažinti 2010 m. liepos 5 d. pateikus kompaktinį diską. Be to, Komisijos patalpose jie galėjo susipažinti su įmonių paaiškinimais.

Suinteresuotosios įmonės man nepranešė, kad patiria sunkumų susipažinti su dokumentais.

Atsiliepimo į prieštaravimo pareiškimą termino pratęsimas

Iš pradžių prieštaravimo pareiškimo adresatams buvo suteiktas 8 savaičių terminas, prasidėjęs kompaktiniame diske įrašytos bylos gavimo momentu, savo rašytinei nuomonei pareikšti.

Kai kurios šalys man pateikė prašymus dėl termino pratęsimo, kuriuos aš iš dalies patenkinau. Atsižvelgiant į suinteresuotųjų šalių motyvus, terminas buvo pratęstas nuo vienos iki trijų savaičių. Trim savaitėm terminas visų pirma buvo pratęstas tam, kad būtų galima išversti tuos Komisijos bylos dokumentus, kurie buvo surašyti ne pareiškėjo kalba.

Visi adresatai atsiliepimus į prieštaravimo pareiškimą pateikė laiku.

Kadangi įmonė „Strenger“ 2010 m. rugsėjo mėn. perėmusi teises pakeitė savo teisinę formą ir pavadinimą, Komisija jai pranešė, kad sprendimas skirtas naujai įmonei, ir suteikė galimybę pareikšti savo nuomonę.

ŽODINĖ PROCEDŪRA

Žodinis bylos nagrinėjimas

Visos procedūros šalys pasinaudojo savo teise būti išklausytos. Posėdis įvyko 2010 m. spalio 19 d.

SPRENDIMO PROJEKTAS

Adresatams raštu ir žodžiu pareiškus savo pastabas dėl prieštaravimo pareiškimo, Komisija nė vienai iš devynių įmonių grupių prieštaravimų nepanaikino, tačiau prieštaravimai buvo panaikinti trims juridiniams asmenims, priklausiusiems įmonėms „Maco“, „Fuhr“ ir „Siegenia“. Italijos įmonės „AGB“ atveju daroma prielaida, kad pažeidimas truko 8 mėnesiais trumpiau ir buvo padarytas tik Italijoje.

Mano nuomone, sprendimo projekte išdėstyti tik tie prieštaravimai, dėl kurių visos suinteresuotosios įmonės galėjo pareikšti savo nuomonę.

Patvirtinu, kad šioje byloje buvo paisoma visų procedūros šalių teisė būti išklausytoms.

Briuselis, 2012 m. kovo 26 d. Michael ALBERS

(1) Pagal 2011 m. spalio 13 d. Europos Komisijos Pirmininko sprendimo 2011/695/ES dėl bylas nagrinėjančio pareigūno pareigybės ir įgaliojimų nagrinėjant tam tikras konkurencijos bylas 16 straipsnį (OL L 275, 2011 10 20, p. 29).

(2) „Roto Frank AG“ („Roto“), „Gretsch-Unitas GmbH“, „Gretsch-Unitas GmbH Baubeschläge“ („Gretsch-Unitas“), „Mayer & Co Beschläge GmbH“, „Dipl. Ing. Ernst Mayer'sche Privatstiftung“ („Maco“), „Siegenia-Aubi KG“, „Siegenia-Frank Verwaltungs-GmbH“, „NORAA GmbH“ („Siegenia“), „Aug. Winkhaus GmbH & Co. KG“ („Winkhaus“), „Hautau GmbH“ („Hautau“), „Heinrich Strenger GmbH“ („Strenger“), „Carl Fuhr GmbH & Co. KG“, „Fuhr Beteiligungsgesellschaft mbH“ („Fuhr“), „Alban Giacomo SpA“ („AGB“).